**OPĆENITA OBAVIJEST ČLANOVIMA MIROVINSKIH FONDOVA O UVOĐENJU EURA**

**Što trebamo znati prije uvođenja eura o obveznoj i dobrovoljnoj mirovinskoj štednji te isplatama mirovina iz drugog i trećeg stupa putem mirovinskih osiguravajućih društava**

S uvođenjem eura kao službene valute u Republici Hrvatskoj od 1. siječnja 2023., uplate obveznih mirovinskih doprinosa, dakle 5 posto bruto plaće koje poslodavci svaki mjesec zaposlenicima uplaćuju na njihove osobne račune u obveznom mirovinskom fondu, bit će iskazane u eurima. Uvođenje eura pritom neće utjecati na vrijednost osobne mirovinske štednje koju 2,14 milijuna članova obveznih mirovinskih fondova već ima na svojim računima i iz koje će jednog dana primati svoje mirovine iz drugog stupa. Prema podacima Hanfe, riječ je o ukupnoj neto imovini od 132,3 milijarde kuna u srpnju 2022. Naime, osobni računi članova obveznih mirovinskih fondova vode se u obračunskim jedinicama. Novčana vrijednost imovine na osobnom računu ovisi o vrijednosti obračunske jedinice koja će biti iskazana u euru uz primjenu fiksnog tečaja konverzije. Ukupna kapitalizirana mirovinska štednja koju svi članovi imaju na osobnim računima već se od 5. rujna na svim potvrdama i izvješćima iskazuje u kunama i eurima zbog lakše prilagodbe uvođenju nove valute. Uz obveznu mirovinsku štednju u drugom stupu, građani su do srpnja 2022. uštedjeli i 7,7 milijardi kuna u dobrovoljnim mirovinskim fondovima.

Članovi obveznih i dobrovoljnih mirovinskih fondova te korisnici mirovina u procesu uvođenja eura ne moraju dostavljati dodatne podatke niti će imati bilo kakve dodatne troškove. Također, preračunavanje cijena i drugih novčanih iskaza vrijednosti provodi se bez naknade te članovi fondova i korisnici mirovina neće biti u nepovoljnijem financijskom položaju nego što bi bili da euro nije uveden. Detaljno donosimo sve informacije i pravila koja treba znati o mirovinskoj štednji i mirovinama u drugom i trećem stupu u procesu uvođenja eura.

**Primjenjuje se isključivo fiksni tečaj konverzije**

Zakonom o uvođenju eura propisano je da se cijene i drugi novčani iskazi vrijednosti, pa tako i osobna štednja u mirovinskom fondu, kao i mirovine iz drugog i trećeg stupa, preračunavaju isključivo primjenom fiksnog tečaja konverzije. Kuna će biti zamijenjena eurom po fiksnom tečaju konverzije koji iznosi 7,53450 kuna za 1 euro, a koji je odredilo Vijeće Europske unije 12. srpnja 2022. Fiksni tečaj konverzije zatim su potvrdili Vlada i Hrvatska narodna banka te je javno objavljen na mrežnoj stranici euro.hr.

**Propisana su stroga pravila preračunavanja i zaokruživanja**

Mirovine se preračunavaju primjenom punog brojčanog iznosa fiksnog tečaja konverzije te zaokruživanjem prema matematičkim pravilima zaokruživanja na dvije decimale (ako je treća decimala manja od pet, druga decimala ostaje nepromijenjena, a ako je treća decimala jednaka ili veća od pet, druga decimala povećava se za jedan). Kod imovine članova u obveznim i dobrovoljnim mirovinskim fondovima zakonom je propisano zaokruživanje na četiri decimalna mjesta. U obveznim mirovinskim fondovima svaki se dan izračunava vrijednost obračunske jedinice i zaokružuje na četiri decimalna mjesta. U dobrovoljnim mirovinskim fondovima također se svaki dan izračunava cijena udjela fonda i zaokružuje na četiri decimalna mjesta.

**Stanje na osobnom računu u mirovinskom fondu i iznosi mirovina iz drugog i trećeg stupa ostaju isti**

Uvođenje eura neće utjecati na stanje novčane vrijednosti imovine koje članovi imaju u tom trenutku na osobnim računima u obveznim i dobrovoljnim mirovinskim fondovima, kao ni na iznos mirovina korisnika mirovina iz drugog i trećeg stupa koje isplaćuju mirovinska osiguravajuća društva. Osobni računi članova mirovinskih fondova vode se u obračunskim jedinicama. Novčana vrijednost imovine na osobnom računu ovisi o vrijednosti obračunske jedinice koja će biti iskazana u euru.

**Kod indeksa MIREX ništa se ne mijenja**

U prikazu indeksa MIREX uvođenje eura neće dovesti ni do kakvih promjena jer je riječ o indeksu kod kojeg je valuta irelevantna. Naime, vrijednost imovine u mirovinskim fondovima iskazuje se indeksom MIREX koji u svakom trenutku pokazuje prosječnu vrijednost obračunske jedinice svih obveznih mirovinskih fondova iste A, B ili C kategorije.

**Svi članovi mirovinskih fondova i korisnici mirovina iz drugog i trećeg stupa dobit će i individualnu obavijest**

Članovi obveznih mirovinskih fondova informaciju o stanju na osobnom mirovinskom računu preračunatom u eure dobit će od Središnjeg registra osiguranika (Regos) u svoj korisnički pretinac u sustavu e-Građani najkasnije 30dana od uvođenja eura. (Korisnički pretinac osnovna je e-usluga sustava e-Građani; članovi putem njega mogu na siguran način, korištenjem odgovarajuće vjerodajnice, pregledati službene poruke vezane uz javne usluge i njima upravljati te pregledavati i odabirati dostupne e-usluge tijela državne uprave). Individualnu obavijest članovi obveznih mirovinskih fondova mogu zatražiti i od mirovinskog društva koje upravlja fondom čiji su član. I članovi dobrovoljnih mirovinskih fondova najkasnije će 30 dana od uvođenja eura dobiti obavijest o preračunatoj ukupnoj vrijednosti svoje imovine prema fiksnom tečaju konverzije i pravilima zaokruživanja. Mirovinska osiguravajuća društva također će najkasnije 30 dana od uvođenja eura korisnicima mirovina iz drugog i trećeg stupa dostaviti individualne obavijesti o iznosu mjesečne mirovine u eurima.

**Dvojno iskazivanje u kunama i eurima od 5. rujna 2022. do 31. prosinca 2023.**

U razdoblju obveznog dvojnog iskazivanja od 5. rujna 2022. do 31. prosinca 2023. svim članovima mirovinskih fondova ukupna vrijednost imovine na osobnom računu na svim potvrdama i izvješćima bit će iskazana u kunama i eurima. Kad je to moguće, prikazat će se i vrijednost početnog i završnog stanja. Dvojno će se iskazivati i neto vrijednost imovine mirovinskog fonda i vrijednost obračunske jedinice u svim slučajevima kada ih mirovinsko društvo javno objavljuje ili ih na drugi način čini dostupnim članovima. Korisnicima mirovina iz drugog i trećeg stupa mirovina će se dvojno iskazivati u navedenom razdoblju te oni ne moraju dostavljati dodatnu dokumentaciju niti sklapati nove dodatke ugovorima o mirovini. Budući korisnici mirovina iz drugog i trećeg stupa također će dobivati dvojno iskazane informativne izračune o iznosu mirovine.

**Etičkim kodeksom obvezali se na transparentno poslovanje**

Sva društva za upravljanje obveznim i dobrovoljnim mirovinskim fondovima te mirovinska osiguravajuća društva pristupila su Etičkom kodeksu, kojim se obvezuju da će ispravno preračunavati kune u eure bez neopravdanog povećanja cijena te da će transparentno i pouzdano poslovati u procesu uvođenja eura u Republici Hrvatskoj.

**VAŽNO JE ZNATI!**

**• Preračunavanje zbog uvođenja eura neće utjecati na stanje na osobnim računima u obveznim i dobrovoljnim mirovinskim fondovima niti na iznos mirovine iz drugog i trećeg stupa.**

**• Članovi obveznih i dobrovoljnih mirovinskih fondova ne moraju dostavljati dodatne podatke.**

**• Članovi obveznih i dobrovoljnih mirovinskih fondova nemaju dodatnih troškova.**

**• Za postojeće mirovine iz drugog i trećeg stupa ne treba sklapati dodatke ugovorima.**

**• Na web stranicama obveznih i dobrovoljnih mirovinskih fondova te mirovinskih osiguravajućih društava dostupne su informacije za članove o svim promjenama zbog uvođenja eura.**

**\*Sadržaj omogućava Udruga društava za upravljanje mirovinskim fondovima i mirovinskih osiguravajućih društava (UMFO) kao strukovno udruženje svih obveznih i dobrovoljnih mirovinskih fondova te mirovinskih osiguravajućih društava u RH.**